b'\n_START_ARTICLE_\nHarlan Coben\n_START_SECTION_\n\xc5\xbdivljenje in delo\n_START_PARAGRAPH_\nCoben se je rodil v \xc5\xbeidovski dru\xc5\xbeini v Newarku, New Jerseyju. Odra\xc5\xa1\xc4\x8dal in \xc5\xa1olal se je v Livingstonu v New Jerseyju, s prijateljem iz otro\xc5\xa1tva in bodo\xc4\x8dim politikom Chrisom Cristiejem. Med \xc5\xa1tudijem politi\xc4\x8dne znanosti na Univerzi v Amherstu je bil \xc4\x8dlan bratov\xc5\xa1\xc4\x8dine Psi Upsilon s pisateljem Danom Brownom. Po kolid\xc5\xbeu je Coben delal v turisti\xc4\x8dni panogi, v podjetju svojega dedka. Zdaj \xc5\xbeivi v Ridgewoodu, New Jerseyju, s svojo \xc5\xbeeno Anne Armstrong-Coben, pediatrinjo, in \xc5\xa1tirimi otroki._NEWLINE_Harlan se je za pisateljsko pot odlo\xc4\x8dil v \xc4\x8detrtem letniku \xc5\xa1tudija. Njegova prva knjiga je bila uredni\xc5\xa1ko sprejeta, ko je imel 26 let, a po objavi dveh trilerjev v devetdesetih (Play Dead leta 1990 in Miracle Cure leta 1991), se je odlo\xc4\x8dil za spremembo smeri in za\xc4\x8del serijo trilerjev o Myronu Bolitarju. Romani popularne serije opisujejo prigode biv\xc5\xa1ega ko\xc5\xa1arkarja, ki je postal \xc5\xa1portni agent (Bolitar) in ki pogosto preiskuje umore, v katere so vpleteni njegovi klienti._NEWLINE_Prejel je tri nagrade, Edgar Award, Shamus Award in Anthony Award, in s tem postal prvi pisatelj, ki je prejel vse tri. Prav tako je prvi pisatelj, ki je bil povabljen pisati leposlovna besedila za New York Times. Napisal je kratko zgodbo z naslovom The Key to my Father, ki je iz\xc5\xa1la 15. junija 2003._NEWLINE_Leta 2001 je iz\xc5\xa1el njegov triler Tell No One, ki je njegov najbolje prodajani roman. Leta 2006 je re\xc5\xbeiser Guillaume Canet po tej knjigi posnel francoski triler Ne le dis \xc3\xa0 personne. Roman Hold Tight, ki je iz\xc5\xa1el 15. aprila 2008, je postal njegova prva knjiga, ki se je povzpela na prvo mesto na New York Times Best Seller seznamu.\n_START_SECTION_\nNagrade\n_START_PARAGRAPH_\nCoben je prejel \xc5\xa1tevilne nagrade. Leta 1996 je prejel Anthony Award v kategoriji Best Paperback Original za svoj roman Deal Breaker. Leta 1997 je prejel nagradi Edward Award in Shamus Award za knjigo Fade Away v kategoriji Best Paperback Original. Uspe\xc5\xa1en je bil tudi roman o Myronu Bolitarju, Back Spin, za katero je Coben leta 1998 prejel Barry Award. Leta 2010 je bila Cobenu, za Live Wire, podeljena nagrada RBA International Prize for Crime Writing, vredna 125.000 evrov.'